यरलुंग त्संगपो नदी
यरलुंग त्संगपो तिब्बत के पश्चिमी भाग में कैलाश पर्वत और मानसरोवर झील से दक्षिणपूर्व में स्थित तमलुंग त्सो (झील) से उत्पन्न होने वाली एक नदी है। यह दक्षिण तिब्बत घाटी और यरलुंग त्संगपो महान घाटी बनाती हुई दक्षिण की ओर रुख़ कर के भारत के अरुणाचल प्रदेश राज्य में प्रवेश कर जाती है जहाँ इसे सियांग नदी के नाम से जाना जाता है। यही नदी आगे चलकर और चौड़ी हो जाती है और भारत की प्रसिद्ध ब्रह्मपुत्र नदी बनती है। तिब्बत में इसके द्वारा बनाई गई यरलुंग त्संगपो महान घाटी विश्व की सबसे गहरी और सबसे बड़ी तंग घाटी कहलाती है। प्राचीन तिब्बत की संस्कृति के कई महत्वपूर्ण केन्द्र इसी नदी के किनारे बसे हुए थे।
झाँजी नदी
झाँजी नदी (Jhanji river) या जाँजी नदी (Janji river) भारत के नागालैण्ड व असम राज्यों में बहने वाली एक नदी है। यह ब्रह्मपुत्र नदी की एक उपनदी है, जो नागालैण्ड के मोकोकचुंग ज़िले में उत्पन्न होती है और असम के जोरहाट ज़िले में झाँजीमुख नामक स्थान पर ब्रह्मपुत्र में विलय हो जाती है।